На основу члана 57. став 3. Закона о приватизацији („Службени гласник РС”, бр. 83/14, 46/15, 112/15 и 20/16 - аутентично тумачење) и члана 42. став 1. Закона о Влади („Службени гласник РС”, бр. 55/05, 71/05 - исправка, 101/07, 65/08, 16/11, 68/12 - УС, 72/12, 7/14 - УС и 44/14),

Влада доноси

УРЕДБУ

О ИЗМЕНАМА И ДОПУНИ УРЕДБЕ О ПОСТУПКУ КОНТРОЛЕ ИЗВРШЕЊА УГОВОРНИХ ОБАВЕЗА КУПЦА ИЗ УГОВОРА О ПРОДАЈИ КАПИТАЛА ИЛИ ИМОВИНЕ

Члан 1.

У Уредби о поступку контроле извршења уговорних обавеза купца из уговора о продаји капитала или имовине („Службени гласник РС”, бр. 69/15 и 12/16), у члану 8. став 3. мења се и гласи:

„Комисија може купцу оставити највише три узастопна накнадна рока за испуњење једне уговорне обавезе, ако оцени да је купац у претходно остављеном накнадном року доставио доказе да је предузео активности у циљу извршења уговорне обавезе, осим уколико је уговором другачије одређено.”.

Став 4. брише се.

Члан 2.

У Прилогу 1 тачка 2. алинеја четврта мења се и гласи:

„- оверена окончана ситуација;” .

Члан 3.

У Прилогу 2 тачка 7. алинеја трећа и четврта бришу се.

Члан 4.

У Прилогу 2 тачка 9. алинеја четврта брише се.

Члан 5.

У Прилогу 2 тачка 10. мења се и гласи:

„10. за уступање уговора о продаји:

– да је достављен образложен захтев за давање сагласности на уступање уговора о продаји;

– да је достављено мишљење надлежне организације за спречавање прања новца у складу са чланом 13. Закона о приватизацији о непостојању сметњи на страни пријемника за уступање уговора, односно за стицање својства купца;

– да је достављен потписан и оверен уговор о уступању;

– да пријемник испуњава услове прописане чланом 12. Закона о приватизацији што се доказује:

а) ако је пријемник правно лице – изводом о упису пријемника у Регистар привредних субјеката; обрасцем оверених потписа лица овлашћених за заступање пријемника; овереном изјавом директора пријемника да правно лице не спада у круг лица која, сходно члану 12. Закона о приватизацији, не могу бити купац; овереном изјавом контролног члана или контролног акционара правног лица да није лице које сходно члану 12. Закона о приватизацији не може бити купац, односно изјавом директора пријемника да нема контролног члана – акционара; потврдом надлежног органа, која није старија од шест месеци, да физичко лице које је контролни члан или контролни акционар правног лица није осуђивано за кривична дела из члана 12. Закона о приватизацији и потврдом надлежног органа, која није старија од шест месеци, да се против физичког лица које је контролни члан, односно контролни акционар, не води поступак за кривична дела из члана 12. Закона о приватизацији;

б) ако је пријемник физичко лице – личном картом и уверењем о држављанству; овереном изјавом да пријемник није лице које, сходно члану 12. Закона о приватизацији, не може бити купац, потврдом надлежног органа, која није старија од шест месеци, да пријемник није осуђиван за кривична дела из члана 12. Закона о приватизацији и потврдом надлежног органа, која није старија од шест месеци, да се против пријемника не води поступак за кривична дела из члана 12. Закона о приватизацији.

- да пријемник у тренутку подношења захтева за уступање уговора испуњава критеријуме за учествовање у јавном прикупљању понуда са јавним надметањем за конкретни субјект приватизације уколико су критеријуми били дефинисани јавним позивом;”.

Члан 6.

У Прилогу 2 после тачке 10. додаје се тачка 11, која гласи:

„11. за измену износа банкарске гаранције:

* да је купац извршио инвестициону обавезу у износу већем од уговорене обавезе за прву годину инвестирања;
* да је захтевана промена износа банкарске гаранције којa доспева у складу са уговором о продаји, у висини преосталог износа инвестиције, а не мања од 10% од укупне инвестиције предвиђене уговором о продаји.

Износ банкарске гаранције којом се обезбеђује извршење обавеза купца у првој години извршења уговора не може бити предмет измене.”.

Члан 7.

Ова уредба ступа на снагу наредног дана од дана објављивања у „Службеном гласнику Републике Србије”.

05 Бро:ј \_\_\_\_\_\_\_

У Београду, \_\_\_\_\_\_\_\_\_. године

В Л А Д А

ПРЕДСЕДНИК

Ана Брнабић